**Împleticit de vrajă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mă joc ades prin părul tău, minune,

Cu degetele-l pieptăn spre izvor

Și-ascult povestea ta, când curg pe strune

Metafore albastre. Pe picior

Mai zăbovesc o noapte, spre lagună

Împleticit de vrajă mă strecor

Și inima-mi aleargă ca nebună,

Când în adâncul apelor cobor.

Sunt consumat de lavă ca o coală,

Cerneala se aprinde-n foișor,

Eu tremur tot, nu știu pe care scală

Cutremurul din mine să-l măsor.

- Seismele acestor nopţi albastre

Aprind când trec un foc mistuitor,

Cărbuni încinşi sub trupurile noastre

Şi hainele-aruncate pe covor,

Dezordinea din suflete,-ndoiala,

Că până şi săruturile dor,

Obsesia că-mi voi spăsi greşeala

În ziua când voi învăţa să mor

Sub ochii tăi, în braţele dorinţei...

Sunt zilele de-un calm sfâşietor,

Dar nopțile-n adâncul conştiinţei

Pătrunzi flămând, ca visul de uşor.

Ioan Grigoraș Liliana Trif